ศาลรัฐธรรมนูญวินิจฉัยให้ นพ.ธีระเกียรติ์ สิ้นสุดความเป็นรัฐมนตรีลงเฉพาะตัว ส่งผลให้อาจพ้นจากตำแหน่งสมาชิกวุฒิสภาด้วย
ศาลรัฐธรรมนูญวินิจฉัยให้ นพ.ธีระเกียรติ์ สิ้นสุดความเป็นรัฐมนตรีลงเฉพาะตัว กรณีคู่สมรสซื้อหุ้นสัมปทานรัฐเพิ่มเติม ส่งผลให้อาจพ้นจากตำแหน่งสมาชิกวุฒิสภาด้วยองค์คณะตุลาการศาลรัฐธรรมนูญ นั่งบัลลังก์อ่านคำวินิจฉัย กรณีที่คณะกรรมการการเลือกตั้ง (กกต.) ขอให้วินิจฉัยความเป็นรัฐมนตรีของหม่อมหลวงปนัดดา ดิศกุล อดีต รมช. ศึกษาธิการ นายสุวิทย์ เมษินทรีย์ อดีต รมว.วิทยาศาสตร์และเทคโนโลยี นายไพรินทร์ ชูโชติถาวร อดีต รมช.คมนาคม และนายแพทย์ธีระเกียรติ เจริญเศรษฐศิลป์ อดีต รมว.ศึกษาธิการ สิ้นสุดลงเฉพาะตัวตามรัฐธรรมนูญมาตรา 170 วรรค 1 วงเล็บ 5 หรือไม่ กรณีการถือครองหุ้นสัมปทานรัฐ โดยองค์คณะตุลาการศาลรัฐธรรมนูญได้ทำความเห็นส่วนตัวเป็นหนังสือ พร้อมแถลงด้วยวาจาต่อที่ประชุม ก่อนลงมติให้ความเป็นรัฐมนตรีของนายแพทย์ธีระเกียรติ สิ้นสุดลงเฉพาะตัว เนื่องจากคู่สมรสได้ถือครองหุ้นในบริษัท ปูนซีเมนต์ไทย จำกัด (มหาชน) ซึ่งซื้อเพิ่มเติมในภายหลังที่นายแพทย์ธีระเกียรติเข้าดำรงตำแหน่งรัฐมนตรีอีกจำนวน 800 หุ้น แม้ว่านายธีระเกียรติจะโต้แย้งว่าไม่ทราบมาก่อนว่าบริษัทปูนซีเมนต์ไทยเป็นหุ้นสัมปทานรัฐ แต่ศาลเห็นว่า การลงทุนในหุ้นต่างๆ จะต้องมีการศึกษารายละเอียดของหุ้น ส่วนข้อโต้แย้งว่าการถือหุ้นดังกล่าวมีจำนวนไม่มาก แต่ศาลพิเคราะห์แล้วเห็นว่า รัฐธรรมนูญไม่ได้กำหนดจำนวนการถือครองหุ้น ดังนั้นแม้การถือครองเพียงหนึ่งหุ้นก็ถือว่า เป็นคู่สัญญาสัมปทานรัฐ ทั้งนี้ ศาลรัฐธรรมนูญได้สั่งห้ามนายแพทย์ธีระเกียรติดำรงตำแหน่งทางการเมืองเป็นระยะเวลา 2 ปี นับจากวันที่ 9 พฤษภาคม 2562 ที่นายแพทย์ธีระเกียรติลาออกจากตำแหน่งรัฐมนตรี ศาลรัฐธรรมนูญ มีมติเสียงข้างมาก 6 ต่อ 3 เสียง เห็นว่าการถือครองหุ้นก่อนได้รับการโปรดเกล้าโปรดกระหม่อมแต่งตั้งเป็นรัฐมนตรีและระหว่างการดำรงตำแหน่งไม่ขัดต่อรัฐธรรมนูญ ส่งผลให้ความเป็นรัฐมนตรีของหม่อมหลวงปนัดดา นายสุวิทย์ และนายไพรินทร์ ไม่สิ้นสุดลงเฉพาะตัวตามรัฐธรรมนูญด้านหม่อมหลวงปนัดดา ยอมรับว่าโล่งใจ ภายหลังฟังคำวินิจฉัยของศาลรัฐธรรมนูญ ยืนยันยึดมั่นระเบียบการทำงานมาโดยตลอดระยะเวลา 39 ปีในการรับราชการ ซึ่งหลังจากนี้จะมุ่งมั่นทำงานต่อไป พร้อมขอบคุณสำหรับกำลังใจจากทุกคน ทั้งนี้ ผลของคำวินิจฉัยของศาลรัฐธรรมนูญ นอกจากจะส่งผลให้นายแพทย์ธีระเกียรติ ไม่สามารถดำรงตำแหน่งรัฐมนตรีได้ในช่วง 2 ปีแล้ว ยังอาจมีผลให้พ้นจากความเป็นสมาชิกวุฒิสภา ซึ่งเป็นตำแหน่งปัจจุบันด้วย เนื่องจากรัฐธรรมนูญกำหนดลักษณะต้องห้ามการเป็น ส.ว.ว่า ต้องไม่ถูกห้ามดำรงตำแหน่งทางการเมือง รวมทั้งเหตุแห่งการสิ้นสภาพความเป็น ส.ว.จากการกระทำการอันเป็นการต้องห้าม จากการเป็นคู่สัญญากับรัฐและการถือครองหุ้นสัมปทานรัฐ